ธปท.เล็งทบทวนประมาณการจีดีพีปี 53
ธปท.เตรียมทบทวนประมาณการจีดีพีปี 53&nbsp; โดยนำปัจจัยทางการเมืองมาพิจารณารวมด้วย&nbsp; ชี้ศก.ไทยเริ่มปรับตัวดีขึ้น
26 ก.พ. 2553

ธปท.เตรียมทบทวนประมาณการจีดีพีปี 53  โดยนำปัจจัยทางการเมืองมาพิจารณารวมด้วย  ชี้ศก.ไทยเริ่มปรับตัวดีขึ้น 
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยว่า ธปท.เตรียมทบทวนคาดการณ์อัตราการเติบโตเศรษฐกิจ (จีดีพี) ของไทยในปี 2553 ในการรายงานแนวโน้มเงินเฟ้อเดือน เม.ย. โดยจะนำปัจจัยการเมืองมาพิจารณารวมด้วยว่ามีผลกระทบในระยะยาวหรือไม่ โดยเฉพาะในแง่การท่องเที่ยว
อย่างไรก็ตาม ในช่วงที่ผ่านมาภาคการท่องเที่ยวปรับตัวดีขึ้น ซึ่งหากสถานการณ์การเมืองมีผลกระทบทำให้นักท่องเที่ยวลดลง ก็เชื่อว่ามีเหตุการณ์ทุกอย่างผ่านพ้นไปและมีความชัดเจนขึ้นก็จะทำให้นักท่องเที่ยวกลับมาฟื้นตัวได้ ส่วนการที่ประเทศต่างๆ ออกประกาศเตือนประชากรของประเทศนั้นๆ ในการเดินทางท่องเที่ยวเข้าประเทศไทยช่วงนี้ เป็นเรื่องปกติ
นายสุชาติ กล่าว่า เศรษฐกิจไทยขณะนี้มีแนวโน้มปรับตัวดีขึ้น จากเศรษฐกิจโลกที่ยังขยายตัวได้ดี ทำให้การส่งออกฟื้นตัวขึ้น ซึ่งรายได้จากการส่งออก ถือเป็นสัดส่วนสูงเมื่อเทียบจีดีพี ขณะที่ปัญหาระยะสั้นยังเป็นเรื่องการเมืองที่ส่งผลกระทบบ้าง ส่วนการลงทุนยังเติบโตได้ เนื่องจากภาคอุตสาหกรรมมีการใช้กำลังการผลิตเกือบเต็มที่แล้ว โดยเฉพาะอุตสาหกรรมปิโตรเคมี
สำหรับการพิจารณาแนวโน้มดอกเบี้ย ต้องดูว่านโยบายการเงินที่ใช้นโยบายดอกเบี้ยต่ำมานาน มีผลข้างเคียงหรือไม่ โดยเฉพาะในภาคอสังหาริมทรัพย์ เพราะจะมีผลต่อเสถียรภาพเศรษฐกิจ และหากเศรษฐกิจขยายตัวได้ดี ก็ควรจะต้องมีการปรับเปลี่ยนนโยบาย